b'\n_START_ARTICLE_\nRaupsai\n_START_PARAGRAPH_\nRaupsai, arba Leproz\xc4\x97 (lot. lepra)\xc2\xa0\xe2\x80\x93 l\xc4\x97tin\xc4\x97 infekcin\xc4\x97, ma\xc5\xbeai u\xc5\xbekre\xc4\x8diama liga, kuriai b\xc5\xabdingas odos, matom\xc5\xb3 gleivini\xc5\xb3, periferin\xc4\x97s nerv\xc5\xb3 sistemos ir vidaus organ\xc5\xb3 pa\xc5\xbeeidimas. J\xc4\x85 sukelia lazdel\xc4\x97s formos, parazituojantis tik l\xc4\x85stel\xc4\x97s viduje, mikrobas Mycobacterium leprae. Raups\xc5\xb3 suk\xc4\x97l\xc4\x97jas dauginasi labai l\xc4\x97tai, inkubacinis ligos periodas trunka apie 5 metus. Da\xc5\xbeniausiai pirmieji simptomai pasirei\xc5\xa1kia po 3\xe2\x80\x9310 met\xc5\xb3. Liga galima u\xc5\xbesikr\xc4\x97sti artimo ir ilgo kontakto su u\xc5\xbesikr\xc4\x97tusiu \xc5\xbemogumi metu. Manoma, kad u\xc5\xbekratas patenka per pa\xc5\xbeeist\xc4\x85 od\xc4\x85, vir\xc5\xa1utini\xc5\xb3 kv\xc4\x97pavimo tak\xc5\xb3 gleivin\xc4\x99._NEWLINE_Raupsai labiausiai paplit\xc4\x99 Afrikoje, Azijoje, Centrin\xc4\x97je ir Piet\xc5\xb3 Amerikoje. 1974\xc2\xa0m. sirgo apie 10 mln., o 1997\xc2\xa0m.\xc2\xa0\xe2\x80\x93 1,15 mln. pasaulio \xc5\xbemoni\xc5\xb3. Pasaulio sveikatos organizacijos duomenimis, pasaulyje raupsais serga daugiau nei 200 t\xc5\xabkst. \xc5\xbemoni\xc5\xb3. Lietuvoje jau daugiau kaip 30 met\xc5\xb3 raups\xc5\xb3 neaptinkama.\n_START_SECTION_\nIstorija\n_START_PARAGRAPH_\nRaups\xc5\xb3 ligos suk\xc4\x97l\xc4\x97j\xc4\x85 Mycobacterium leprae 1873\xc2\xa0m. atrado norveg\xc5\xb3 mokslininkas Gerhard Armauer Hansen, tod\xc4\x97l \xc5\xa1i liga dar vadinama Hanseno liga._NEWLINE_Raupsai yra labai sena liga. Ji buvo i\xc5\xa1samiai apra\xc5\xa1yta jau senov\xc4\x97s Kinijoje ir Egipte. Liga \xc5\xbemon\xc4\x97ms keldavo siaub\xc4\x85 ir buvo laikoma mirtina. Viduram\xc5\xbeiais ligoniai buvo \xc4\xafkurdinami raupsuot\xc5\xb3j\xc5\xb3 kolonijose.\n_START_SECTION_\nMedicininis gydymas\n_START_PARAGRAPH_\nKadangi raupsus sukelia bakterijos, gydymui skiriami antibiotikai. U\xc5\xbedegimui slopinti gali b\xc5\xabti skiriami steroidiniai arba nesteroidiniai prie\xc5\xa1u\xc5\xbedegiminiai vaistai. Ligoniai paprastai gydomi ligonin\xc4\x97se. Priklausomai nuo sistem\xc5\xb3 ar organ\xc5\xb3 pa\xc5\xbeeidimo ligonius konsultuoja ir gydo \xc4\xafvairi\xc5\xb3 sri\xc4\x8di\xc5\xb3 specialistai. Skiriamas ilgalaikis gydymas cheminiais preparatais nuo mikobakterij\xc5\xb3: diafenilsulfonu, rifampicinu, etionamidu. Reikalingos reguliarios gydytojo ortopedo, chirurgo, oftalmologo, terapeuto konsultacijos. Op\xc5\xb3 atsiradimo ant pad\xc5\xb3 profilaktikai svarbu tinkamai parinkti avalyn\xc4\x99. S\xc4\x85nari\xc5\xb3 judrumui palaikyti taikomi fiziniai pratimai ir special\xc5\xabs pad\xc4\x97t\xc4\xaf koreguojantys rai\xc5\xa1\xc4\x8diai, taip pat daromos rekonstrukcin\xc4\x97s sausgysli\xc5\xb3, nerv\xc5\xb3 operacijos, gerinan\xc4\x8dios funkcines galimybes ir socialin\xc4\x99 adaptacij\xc4\x85. Gydymas trunka kelerius metus.\n_START_SECTION_\nProfilaktika\n_START_PARAGRAPH_\nPagrindin\xc4\x97 nespecifin\xc4\x97 profilaktikos priemon\xc4\x97 yra vengti kontakto su sergan\xc4\x8diuoju. S\xc4\x85lyt\xc4\xaf tur\xc4\x97j\xc4\x99 asmenys yra stebimi ma\xc5\xbeiausiai penkerius metus. Medicinos personalas, dirbantis su sergan\xc4\x8diais lepra, turi d\xc4\x97v\xc4\x97ti asmenines apsaugines priemones._NEWLINE_Tinkama vakcinacija nuo Mycobacterium leprae suteikt\xc5\xb3 apsaugin\xc4\xaf visuomen\xc4\x97s imunitet\xc4\x85. Globalin\xc4\x97s pastangos i\xc5\xa1naikinti raupsus atsirado po to, kai raupsus pavyko likviduoti 119 \xc5\xa1ali\xc5\xb3 i\xc5\xa1 122. Svarbiausios raups\xc5\xb3 globalinio eliminavimo priemon\xc4\x97s \xe2\x80\x93 ankstyva ligos diagnostika ir gydymas.'